সত্য হলো কোন ছাত্রছাত্রী নোট-গাইড-কোচিংয়ের বাইরে নেই। সবমিলে বাণিজ্য জমজমাট। এ বাণিজ্যের কারণে বিশেষ করে প্রাইভেট স্কুলগুলোতে সোনামণিদের লেখাপড়া শিখানোর নামে যা করা হচ্ছে তা রীতিমতো ওদের ওপর উৎপীড়ন ছাড়া কিছু না। দেখার কেউ নেই। এ ব্যাপারে কারিকুলাম প্রণেতাদের অর্থাৎ এনসিটিবির বক্তব্য হলো, কারিকুলাম তৈরির পরপরই তারা (এনসিটিবি) সার্কুলার মারফত সংশিষ্ট সবাইকে এ মর্মে জানিয়ে দিয়ে থাকেন যে, বোর্ডের অনুমোদিত বই ব্যতীত অন্য কোন বই স্কুলে পড়ান যাবে না। তারপর সেটা বাস্তবায়ন কতটুকু হচ্ছে বা না হচ্ছে তা মনিটর করার দায়িত্ব তাদের না। সে লোকবলও তাদের নেই। সে দায়িত্ব নিজ নিজ প্রশাসনের অর্থাৎ ডিজি প্রাইমারি এবং ডিজি সেকেন্ডারির। সহায়ক বইয়ের নামে অতিরিক্ত বই শিশুদের ঘাড়ে চাপানো নিয়েও তাদের (এনসিটিবি) বক্তব্য হলো, এরকম ক্ষেত্রে যা করার সেটাও করে প্রশাসন।